als_Latn dik_Latn sag_Latn
Piloti anglez ka arritur të triumfojë në garën e djeshme, duke u ngjitur në vend të parë në renditjen e përgjithshme të klasifikimit. Rosberg u detyruar të përfundonte jashtë pistës, Fetel dhe Riçardo plotësuan podiumin
Andi TANKU
Pas katër muajsh, vendi i parë në kampionatin e Formula 1 është sërish “pronë” e Luis Hemiltonit. Këtë verdikt e dha përfundimi i garës së djeshme në Singapor, atje ku 29-vjeçari i Mercedesit preu finishin përpara të gjithëve. Një natë për t’u harruar dhe madje e pafat për Niko Rosberg, që pa t’i rrëshqiste para syve kreu i përgjithshëm i klasifikimit.
Piloti gjerman u detyruar të dilte nga pista për shkak të problemeve me paketën elektrike të makinës së tij. Ndërkohë që për t’u përmendur është edhe “zgjimi nga gjumi letargjik” i Sebastian Fetel, i cili u rendit i dyti, ndërsa pas tij u pozicionua Daniele Riçardo. Paraqitje fantastike edhe ajo e zhvilluar nga Fernando Alonso, i cili ishte gjatë gjithë garës në “luftë” me makinat Red Bull, ndërsa në fund u rendit i katërti. Masa në vend të pestë, ndërsa Raikonen u vendos në zonën e pikëve, në të 8-tin.
STARTI- Hemilton dhe Rosberg dukej se do të ishin protagonistët e Çmimit të Madh të Singaporit, por ky parashikim doli i gabuar që në start. Piloti gjerman i Mercedesit pati një problem të çuditshëm elektrik, pikërisht në momentin kur të gjitha makinat po bëheshin gati për të kryer xhiron e nxehjes. Më pas ishte e kotë përpjekja e tij për t’u nisur nga vendi i 21-të, ndërsa në xhiron e 15-të Rosberg dorëzohet dhe e sheh suksesin e shokut të tij të skuadrës nga bokset. Në fakt, një sukses që i la “shije të hidhur”, pasi vendosi që vendi i parë t’i takonte Hemiltonit. Ky i fundit, në start sheh pas tij menjëherë dy makinat e Red Bullit me Riçardon dhe Fetelin, të cilët nisin sulmin drejt “të pamundurës”.
ZHVILLIMI I GARËS- Mund të thuhet se xhirot në vijim u shndërruan në shëtitje me drita, për Hemiltonin, ndërsa prozhektorët e Cirkuitit të Singaporit ndriçuan edhe më tepër suksesin e 29-vjeçarit. Piloti i Mercedesit mbeti deri në fund i pashqetësuar, duke mos pasur askënd pranë tij që ta vendoste në presion.
MAKINA E SIGURISË- Në xhiron e 31-të, e detyruar të vendosë rregull pas papastërtive të lëna në pistë prej përplasjes së Perezit me Sutil, makina e sigurisë i dha më tepër qetësi Luis Hemiltonit. Gjithçka u bë edhe më e qetë, pasi edhe Alonso u detyrua të hynte në pit-stop, për të ndërruar gomat.
XHIRO 52-TË- Momenti më rrëqethës dhe që i solli ankth, kryesuesit të Formula 1 ishte pikërisht çasti i daljes së tij nga bokset në xhiron e 52-të, ndërsa përpara iu shfaq Sebastian Fetel. Por si rrallë herë, Hemilton në këtë rast ruajti qetësinë dhe falë gomave të reja në krahasim me ato të 4 herë kampionit të botës, del sërish në krye të garës, pozicion që nuk e lëshoi deri në përfundim të Çmimit të Madh të Singaporit. Fetel, Riçardo, Alonso dhe Masa u renditën pas pilotit anglez, duke qenë dëshmitarë të fuqisë, shpejtësisë dhe forcës së papërballueshme të Mercedesit të këtij sezoni.
Kryesuesi i Formula 1: Më doli ëndrra, e parashikova një ditë më parë
Përveç se një pilot i zoti dhe kampion bote në Formula 1, Luis Hemilton duket se është edhe parashikues i mirë. Të paktën nëpërmjet ëndrrave të tij. Një gjë është e sigurt, që piloti anglez, gjatë këtij sezoni e dëshiron titullin më shumë se gjithçka, madje duket se edhe gjumi i trazohet nga ky mendim dhe kjo dëshirë e madhe.
“Këtë sukses në Singapor e pashë në ëndërr një natë para garës. Por, gëzimin që ta jep përjetimi zgjuar, i këtij suksesi është i papërshkrueshëm”, u shpreh Hemilton për mediet në Singapor, ndërsa piloti 29-vjeçar shtoi: “Këtë vit, Mercedesi ka zhvilluar një sezon fantastik, inxhinierët kanë bërë një punë të mrekullueshme dhe dua t’i falënderoj për gjithçka. Për sa i përket pit-stopit në xhiron e 52-të dua të them se nuk shkoi shumë keq. Për shkak të limitimit të komunikimeve në radio nuk isha në dijeni të situatës dhe nuk mund ta parashikoja që Fetel ndodhej para meje. Më ndihmoi shumë fakti që kisha gomat më freskëta se kundërshtari, çka më dha edhe mundësinë për ta parakaluar”, përfundoi i lumtur Luis Hemilton.
Alonso në luftë me Fetel dhe Riçardo
Në pamundësi për të arritur kryesuesin, Alonso u mundua që në Singapor të arrinte një vend në podium, por edhe ky mision rezultoi i pasuksesshëm. Ndoshta, po të mos ndodhte hyrja e makinës së sigurisë në pistë, piloti spanjoll do të kishte shansin që ta rendiste Ferrarin në një nga vendet e podiumit. Pavarësisht se Alonso u përpoq për gati 61 xhiro të shqetësojë dhe t’i shfaqet në pasqyrë makinave të Red Bullit, shpresat për të morën fund pikërisht në momentin kur e thirrën në bokse për të ndërruar gomat, pikërisht në momentin e hyrjes së makinës së sigurisë në pistë.
als_Latn fuv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn